শাহিনের সঙ্গে সম্পর্ক নিয়ে মুখ খুললেন বাবর
বাবর আজমের স্থলাভিষিক্ত হয়ে চার মাসও টিকতে পারেননি শাহিন শাহ আফ্রিদি। আবারও পাকিস্তানের সাদা বলের নেতৃত্বে ফিরেছেন বাবর। তাতে অনেকেই দ্বন্দ্বের আভাস পাচ্ছেন এই দুই তারকা ক্রিকেটারের মধ্যে। সামাজিকমাধ্যম তো বটেই, গণমাধ্যমেও এই গুঞ্জন চাউর। তবে এই গুঞ্জন উড়িয়ে দিয়ে নিজেদের মধ্যে এমন কিছু নেই বলে দাবি করেছেন অধিনায়ক বাবর।
ভারত বিশ্বকাপে ভরাডুবির পর আমূল পরিবর্তন আসে পাকিস্তান দলে। তিন সংস্করণ থেকেই সরিয়ে দেওয়া হয় বাবরকে। টি-টোয়েন্টির নেতৃত্ব দেওয়া হয় শাহিনের কাঁধে। তার নেতৃত্বে জানুয়ারিতে নিউজিল্যান্ডের মাটিতে পাঁচ ম্যাচের সিরিজে ৪-১ ব্যবধানে হারে পাকিস্তান। পিএসএলেও ব্যর্থ হয় আফ্রিদির নেতৃত্বাধীন লাহোর কালান্দার্স। তখন থেকেই শাহিনের নেতৃত্ব গুণ নিয়ে নানা প্রশ্ন উঠে আসে। পরে তাকে সরিয়ে আবার নেতৃত্বে আনা হয় বাবরকে।
আজ বৃহস্পতিবার ঘরের মাঠে নিউজিল্যান্ডের বিপক্ষে সিরিজের প্রথম টি-টোয়েন্টি খেলতে নামবে পাকিস্তান। তার আগে সংবাদ সম্মেলনে শাহিনের দ্বন্দ্বের প্রসঙ্গ উঠে আসলে বিষয়টি উড়িয়ে অধিনায়ক বলেন, 'একটা বিষয় স্পষ্ট করতে চাই, শাহিন আফ্রিদি ও আমার সম্পর্ক নতুন নয়, এই সম্পর্ক অনেক পুরোনো। আমরা প্রতি মুহূর্তে এক অন্যকে সহায়তা করি। আমাদের লক্ষ্য পাকিস্তানকে সবার আগে রাখা এবং পাকিস্তানের নাম উজ্জ্বল করা। আমরা ব্যক্তিগত সাফল্য নিয়ে ভাবি না, সৌভাগ্যক্রমে আমার দলে এসবের উপস্থিতি নেই।'
এদিকে আগামী টি-টোয়েন্টি বিশ্বকাপে খেলতে যাওয়ার আগে নিউজিল্যান্ডের বিপক্ষের এই সিরিজে কিছু পরীক্ষা নিরীক্ষা চালাতে চাইছে পাকিস্তান। সুযোগ হয়েছে বেশ কিছু তরুণের। তবে যোগ্য হিসেবেই তারা দলে এসেছেন বলে জানান বাবর, 'আমি সব সময় বিশ্বাস করি, পারফরমেন্সের দিয়েই সবাই দলে আছে। যখন অনেক প্রতিভা থাকবে, তখন একাদশ করা কঠিন হয়ে যায়। আমরা পাকিস্তানের জন্য সেরাটা দেওয়ার চেষ্টা করবো। বিশ্বকাপের প্রস্তুতি এই সিরিজ দিয়েই শুরু হবে।'
'আমাদের দল নমনীয়। আমার তরুণ খেলোয়াড়দের সুযোগ দেওয়ার চেষ্টা করব, বেঞ্চের শক্তি পরীক্ষা করব। আপনারা এই সিরিজে ভিন্ন ভিন্ন কম্বিনেশন দেখবেন, আমরা দেখতে চাই কোনটি আমাদের জন্য কাজ করে। এই পরীক্ষা বোলিং ও ব্যাটিং দুই জায়গাতেই দেখবেন, সব জায়গাতেই। যখন আমরা আয়ারল্যান্ড ও ইংল্যান্ড সিরিজে যাব, আমাদের কাছে পরিষ্কার এক চিত্র থাকবে,' যোগ করেন অধিনায়ক।

বাবর আজমের স্থলাভিষিক্ত হয়ে চার মাসও টিকতে পারেননি শাহিন শাহ আফ্রিদি। আবারও পাকিস্তানের সাদা বলের নেতৃত্বে ফিরেছেন বাবর। তাতে অনেকেই দ্বন্দ্বের আভাস পাচ্ছেন এই দুই তারকা ক্রিকেটারের মধ্যে। সামাজিকমাধ্যম তো বটেই, গণমাধ্যমেও এই গুঞ্জন চাউর। তবে এই গুঞ্জন উড়িয়ে দিয়ে নিজেদের মধ্যে এমন কিছু নেই বলে দাবি করেছেন অধিনায়ক বাবর।